## Barrachina: “La Comunitat Valenciana s’ha convertit en un dels principals referents en la producció d’alvocats a Espanya”

*** A la Comunitat Valenciana hem passat de 400 hectàrees en 2017 a 4.000 en l’actualitat, xifra que representa un 15,4 % de la superfície nacional
* L’Institut Valencià d’Investigacions Agràries (IVIA) treballa en un pla integral d’I+D sobre el cultiu de l’alvocat
* Este fruit ha passat de ser un cultiu emergent a ser una realitat consolidada en el camp valencià**

El conseller d’Agricultura, Aigua, Ramaderia i Pesca, Miguel Barrachina, ha destacat que la Comunitat Valenciana “s’ha convertit en un dels principals referents en la producció d’alvocats a Espanya".

Així ho ha manifestat durant la inauguració de la III Jornada Internacional del Cultiu de l’Alvocat, organitzada per l’Associació de Productors d’Alvocats (ASOPROA) i l’Associació Valenciana d’Agricultors (AVA-ASAJA).

Durant la seua intervenció, el conseller ha afirmat que “l’alvocat, que fa a penes uns anys era un cultiu emergent a la Comunitat Valenciana, s’ha consolidat com una realitat prometedora gràcies a la gran faena i a la tenacitat dels nostres agricultors per fer que la nostra agricultura siga competitiva”.

Així, Barrachina ha indicat que en 2017 hi havia a penes 400 hectàrees dedicades a este fruit, i en l’actualitat arribem a 4.000 hectàrees, xifra que representa el 15,4 % de la superfície nacional.

“Este creixement no solament és un testimoniatge de la qualitat de la nostra terra i el talent dels nostres agricultors, sinó també d’una aposta decidida per la sostenibilitat i la innovació en el sector agrícola”, ha subratllat el conseller.

“L’alvocat és molt més que un producte en alça. És una alternativa viable i rendible per als nostres agricultors i un símbol de com la nostra Comunitat s’adapta i prospera en un entorn global en constant canvi”, ha afegit.

**Marca qualitat CV**

La marca de qualitat ‘CV’, atorgada als ‘alvocats de la Comunitat Valenciana’, és un exemple del compromís de la Conselleria dcAgricultura per distingir i donar suport a l’excel·lència dels nostres productes agroalimentaris. Este segell no solament garantix qualitat per als consumidors, sinó que també reconeix “l’esforç dels nostres agricultors que s’enfronten a constants desafiaments”, ha indicat el conseller.

En este sentit, Miguel Barrachina ha reiterat que “hem destinat més de 230.000 euros a fires i jornades gastronòmiques i més d’1,2 milions d’euros als consells reguladors i entitats associatives que gestionen l’ús de la marca ‘CV’, actuacions que reflectixen que estem apostant per la promoció dels nostres productes de qualitat diferenciada”.

**Investigació IVIA**

Finalment, el conseller ha destacat el treball que fa l’Institut Valencià d’Investigacions Agràries (IVIA) en un pla integral d’I+D sobre el cultiu de l’alvocat. “Este pla comprén des de l’optimització del reg i fertilització, fins a la millora de varietats i la implementació de tecnologia avançada per a la digitalització del cultiu”, ha explicat.

“L’alvocat és més que un cultiu, és una oportunitat de creixement i un exemple del que som capaços d’aconseguir. Per això, des de la Conselleria d’Agricultura continuarem donant suport a iniciatives que enfortisquen la nostra posició com a líders en el sector agrícola i garantisquen un futur pròsper per als nostres agricultors i la nostra terra”, ha conclòs Barrachina.

Fecha: 23/01/2025